Propunere de DECIZIE A CONSILIULUI privind asocierea țărilor și teritoriilor de peste mări la Uniunea Europeană („Decizia de asociere peste mări”) /* COM/2012/0362 final - 2012/0195 (CNS) */





MEMORANDUM EXPLICATIV 1. CONTEXTUL PROPUNERII 1.1. Contextul general Țările și teritoriile de peste mări (TTPM) sunt asociate Uniunii Europene de la intrarea în vigoare, în 1958, a Tratatului de la Roma. Acestea sunt insule situate în regiunile atlantică, antarctică, arctică, din zona Caraibilor, din Oceanul Indian și din Oceanul Pacific. TTPM nu sunt suverane, ci depind de patru state membre ale UE: Danemarca, Franța, Țările de Jos și Regatul Unit. Asocierea TTPM cu Uniunea rezultă din relațiile constituționale pe care aceste țări și teritorii le au cu cele patru state membre. În general, TTPM au o autonomie largă în domenii precum afacerile economice, piața ocupării forței de muncă, sănătatea publică, afacerile interne și vama. De obicei, domeniile apărării și afacerilor externe sunt, în continuare, de competența statelor membre. TTPM nu fac parte integrantă din teritoriul vamal al Uniunii și sunt în afara pieței interne. Prin urmare, acestora nu li se aplică legislația Uniunii. Având în vedere că resortisanții TTPM dețin cetățenia statelor membre ale UE cu care țările și teritoriile în care locuiesc sunt legate din punct de vedere constituțional, aceștia au calitatea de cetățeni ai UE. Populația totală a TTPM reprezintă doar 0,02 % din populația lumii (1,2 milioane de persoane), iar suprafața totală a TTPM este de numai 80 000 de km2[1]. De la adoptarea, în 2001, a actualei decizii de asociere peste mări, contextul regional și internațional în care TTPM evoluează s-a schimbat considerabil. Au apărut noi priorități politice la nivel european și internațional (cum ar fi mediul, schimbările climatice, gestionarea durabilă a resurselor naturale), precum și schimbări în structura comerțului mondial. În cadrul Strategiei Europa 2020, Comisia Europeană a propus un plan de acțiune[2] articulat în jurul a trei priorități: creștere inteligentă, creștere durabilă și creștere favorabilă incluziunii, ca răspuns la criza economică și financiară. La rândul lor, TTPM continuă să se confrunte cu probleme economice și sociale și/sau depun eforturi considerabile pentru a-și așeza economiile o bază durabilă. Aceste state sunt afectate de o serie de dificultăți legate de fragilitatea mediului în care se află și de necesitatea încorporării pilonului de mediu al dezvoltării durabile. Principala provocare cu care se confruntă TTPM constă în punerea economiilor și a societăților lor pe o traiectorie de dezvoltare durabilă, prin creșterea competitivității, reducerea vulnerabilității, creșterea rezilienței mediului, cooperarea cu vecinii lor și integrarea în economia regională și/sau mondială, dacă acest lucru este posibil. În cazul Uniunii, provocarea constă în sprijinirea TTPM cu privire la îndeplinirea acestor obiective și în ceea ce privește asocierea, astfel cum este definită la articolul 198 din Tratatul privind funcționarea Uniunii Europene, prin intermediul unui cadru adaptat la nevoile, realitățile, particularitățile și diversitatea TTPM. 1.2. Dispoziții în vigoare Normele și procedurile în vigoare privind asocierea dintre UE și TTPM sunt stabilite în Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană (JO L 314/1, 30.11.2001), astfel cum a fost modificată prin Decizia 2007/249/CE (JO L 109/33, 26.4.2007) și prin XXXXXXX (Decizia privind Saint-Barthelemy). 1.3. Coerența cu alte politici ale UE Strategia Europa 2020 constituie criteriul de referință pe baza căruia trebuie verificate[3] coerența politicilor UE și promovarea valorilor, a standardelor și a interesului UE. Trebuie urmărită asigurarea coerenței cu prioritățile Strategiei Europa 2020 privind creșterea inteligentă și durabilă, prin promovarea sprijinului acordat cercetării, inovării și tehnologiilor informației și comunicațiilor (TIC), precum și a capacităților de creștere durabilă, care constituie catalizatori ai dezvoltării socioeconomice. Decizia de asociere peste mări pentru perioada 2014-2020 va juca un rol important în acest sens. În fapt, ideea înființării unor „centre de experiență și competențe” ar putea avea legătură cu punerea în aplicare și promovarea unor standarde ridicate, inclusiv standarde internaționale, de exemplu în domeniile mediului, siguranței alimentelor și sănătății consumatorilor. Toate TTPM se caracterizează printr-o biodiversitate bogată. Folosirea și protecția durabilă a acestei biodiversități ar avea de câștigat dacă ar exista o mai bună documentare științifică și un acces îmbunătățit la rezultatele cercetării și inovării. De asemenea, punerea în aplicare a standardelor internaționale în domeniul siguranței alimentelor, precum și în cel al sănătății animalelor și a plantelor ar putea facilita schimburile între TTPM și partenerii lor comerciali, inclusiv statele membre ale UE. Angajamentul Uniunii privind standardele ecologice, precum și rolul său de actor mondial în lupta împotriva schimbărilor climatice ar putea fi de mare valoare atât pentru Uniune, cât și pentru TTPM. Comisia consideră că biodiversitatea și alte resurse naturale ale TTPM ar putea face obiectul unei cooperări consolidate în domeniul cercetării, inovării și conservării. Un parteneriat în domeniul mediului ar putea fi de interes reciproc pentru ambele părți. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Revizuirea deciziei de asociere peste mări a făcut obiectul diverselor consultări ale părților interesate pe toată perioada 2008-2011. Acestea includ consultări publice, dar și reuniuni ad-hoc regulate între TTPM, statele membre de care acestea sunt legate din punct de vedere constituțional și Comisia Europeană, precum și dialogul în contextul organismelor prevăzute la articolul 7 din actuala decizie de asociere peste mări: forumuri anuale, reuniuni trilaterale periodice și grupuri de lucru parteneriale dedicate problemelor de mediu, aspectelor comerciale, integrării regionale a TTPM, serviciilor financiare din TTPM și viitorul relațiilor dintre UE și TTPM. 2.1. Consultări Aspectele subliniate în urma procesului de consultare a părților interesate sunt prezentate în cele ce urmează. În răspunsurile la Cartea verde din 2008[4], părțile interesate au solicitat o schimbare a atenției acordate, în cadrul asocierii actuale, reducerii sărăciei și cooperării pentru dezvoltare, într-o relație bazată pe un nivel mai ridicat de reciprocitate, care să se concentreze asupra dezvoltării durabile a TTPM (adică un model de dezvoltare care să concilieze activitățile economice și bunăstarea socială pe termen lung, păstrând, în același timp, resursele naturale și ecosistemele pentru generațiile viitoare), care ar putea, în același timp, să susțină promovarea valorilor și a standardelor UE în lumea întreagă. Acest lucru a fost evidențiat cu ocazia intervențiilor în cadrul conferinței părților interesate din octombrie 2008, la care au participat peste 100 de părți interesate din partea autorităților TTPM, a statele membre de care acestea sunt legate din punct de vedere constituțional, a instituțiilor și organismelor Uniunii și a societății civile în general. De asemenea, Consiliul Uniunii Europene[5] a salutat această inițiativă, exprimându-și sprijinul pentru schimbarea orientării. Într-un document de poziție comun[6] adoptat în februarie 2011, TTPM și statele membre de care acestea sunt legate din punct de vedere constituțional au solicitat o mai bună recunoaștere a TTPM ca parte a familiei europene, ca asocierea să fie bazată într-o mai mare măsură pe interesele reciproce ale Uniunii și ale TTPM, precum și punerea accentului pe potențialul și punctele vulnerabile ale acestora din urmă. De asemenea, documentul atrage atenția asupra necesității de a recunoaște și de a ține seama de interesele TTPM în următoarele domenii: eroziunea preferințelor și aspecte legate de comerț, precum și consolidarea capacităților. Totodată, s-a subliniat faptul că aspectele referitoare la mediu, la schimbările climatice și la reducerea riscului de producere a dezastrelor ar trebui să constituie o prioritate pentru viitoarele relații între UE și TTPM: utilizarea durabilă și protejarea biodiversității și a resurselor naturale ale TTPM, securitatea mediului, energia și sursele regenerabile de energie, conservarea ecosistemelor, lupta împotriva impactului schimbărilor climatice și atenuarea acestor schimbări, nivelul de pregătire și capacitatea de reacție la dezastre, speciile invazive și pescuitul durabil. Părțile interesate[7] au pledat pentru o cooperare consolidată a Uniunii cu TTPM și cu regiunile ultraperiferice în domeniul conservării biodiversității și al serviciilor ecosistemice. Solidaritatea dintre UE și TTPM ar trebui să se bazeze pe faptul că locuitorii din TTPM, în calitate de resortisanți ai statelor membre de care acestea din urmă sunt legate din punct de vedere constituțional, sunt, de asemenea, cetățeni ai UE. S-a subliniat faptul că, prin sprijinirea TTPM în ceea ce privește consolidarea competitivității și a rezilienței acestora, reducerea vulnerabilității și ancorarea acestora în mediul lor regional, Uniunea ar investi, de fapt, în avanposturi strategice care sunt în măsură să promoveze valorile UE în lume. 2.2. Obținerea și utilizarea expertizei Asocierea dintre UE și TTPM a fost analizată în cadrul diferitelor studii, comandate de Comisie sau de TTPM. Aceste studii au abordat subiecte precum regimul comercial prevăzut de decizia de asociere peste mări, profilurile de mediu ale TTPM, sistemele și capacitățile statistice ale TTPM, pregătirea TTPM pentru apărarea împotriva dezastrelor, precum și cooperarea Uniunii cu TTPM în perioada 1999-2009[8]. Ultimul subiect menționat a fost prezentat și discutat cu părțile interesate cu ocazia Forumului anual TTPM-UE din martie 2011. Principalele recomandări ale diferitelor studii cu privire la asistența financiară acordată TTPM din partea Uniunii au fost următoarele: (1) încorporarea priorităților politice care au apărut în ultimul deceniu în programarea cooperării dintre UE și TTPM; (2) adaptarea regulilor și a procedurilor privind programarea asistenței financiare pentru a reduce timpul de răspuns cu privire la asistență; (3) promovarea cooperării între TTPM și țările lor vecine, printre altele, printr-o mai bună coordonare a instrumentelor financiare respective aflate la dispoziția TTPM, a statelor ACP și a regiunilor ultraperiferice; (4) facilitarea accesului la programele orizontale ale Uniunii pentru care TTPM sunt eligibile. Principalele recomandări ale diferitelor studii cu privire la comerț și la aspectele legate de comerț din cadrul deciziei de asociere peste mări au fost următoarele: (1) adaptarea dispozițiilor referitoare la comerțul cu mărfuri, astfel încât dificultățile structurale să fie luate mai bine în considerare, printre altele, prin introducerea unor reguli de origine mai flexibile pentru mărfurile exportate de TTPM către Uniune; (2) oferirea posibilității TTPM de a se angaja în relații comerciale mai favorabile cu alte TTPM și țări în curs de dezvoltare, astfel încât să fie reflectată importanța tot mai mare pe care comerțul cu servicii a dobândit-o în ultimul deceniu în economia mondială și în economiile regionale și să se faciliteze integrarea regională în acest domeniu; (3) introducerea de dispoziții privind sprijinul și consolidarea capacităților pentru dezvoltarea politicilor TTPM legate de comerț, precum și oferirea de asistență acestor țări și teritorii în ceea ce privește reforma în domeniul reglementării; (4) sprijinirea diseminării de informații în TTPM privind condițiile care definesc accesul la piața UE; (5) menținerea unui dialog direct între Comisia Europeană și TTPM privind, de exemplu, comerțul și aspecte legate de comerț și garantarea faptului că interesele TTPM sunt luate în considerare în contextul negocierilor comerciale ale UE. În ceea ce privește chestiunile referitoare la mediu, diferitele studii recomandă ca Uniunea și TTPM să își intensifice cooperarea în următoarele domenii: (1) schimbări climatice; (2) dezastre naturale; (3) amenințări la adresa vieții sălbatice și a biodiversității, distrugerea habitatelor; (4) pescuit ilegal, nereglementat și nedeclarat; (5) gestionarea deșeurilor; (6) alimentare cu apă și salubrizare. 2.3. Evaluarea impactului În cadrul evaluării impactului, au fost analizate în detaliu trei opțiuni de politică. Opțiunea de politică 1: status quo - reînnoirea actualei decizii de asociere peste mări, fără nicio modificare. Opțiunea 1 prevede că structura și conținutul deciziei de asociere care este în vigoare, în prezent, ar fi menținute pentru perioada 2014-2020. Menținerea status quo-ului ar putea fi considerată, în mod legitim, o opțiune viabilă pentru viitoarea asociere dintre UE și TTPM, întrucât s-a considerat că regimul actual a fost benefic pentru dezvoltarea socială și economică a TTPM, acesta permițându-le, printre altele, să aibă acces liber la piața vastă a UE și să beneficieze de sprijin în vederea valorificării oportunităților în materie de export care decurg din acest fapt. Studiile externe au considerat că, în perioada 1999-2009, cooperarea dintre UE și TTPM a fost în conformitate atât cu obiectivele de asociere, cât și cu prioritățile politice ale TTPM, concluzionând că nu au apărut contradicții sau incoerențe semnificative între această cooperare și celelalte politici ale Uniunii. Deși este în conformitate cu partea a patra din TFUE și cu preambulul acesteia, opțiunea 1 nu ar permite îndeplinirea ambiției comune a TTPM, a statelor membre de care acestea sunt legate din punct de vedere constituțional și a Comisiei de a redefini și a moderniza relațiile dintre UE și TTPM pe bază de reciprocitate. În loc să modernizeze aceste relații și să instituie un parteneriat cu un nivel mai ridicat de reciprocitate, în care interesele ambelor părți ar putea fi mai bine luate în considerare, ar fi menținută aceeași logică de tip donator/beneficiar care a stat, în mod tradițional, la baza relațiilor dintre UE și TTPM. Accesul bunurilor și al serviciilor provenite din TTPM pe teritoriul Uniunii ar fi supus, în continuare, normelor existente și ar conduce la pierderea accesului pe piață pentru TTPM (din cauza erodării preferințelor). Aceasta ar avea un impact negativ asupra situației economice și sociale a TTPM. Opțiunea de politică 2: modernizarea deciziei de asociere peste mări și alinierea la cadrul de politică al UE Opțiunea 2 ar moderniza și ar alinia prevederile deciziei de asociere peste mări la cadrul de politică al Uniunii. Obiectivele și principiile acesteia ar fi revizuite, ținându-se seama de orientările politice ale Consiliului UE, de solicitările exprimate în diferite ocazii de TTPM și de statele membre de care acestea sunt legate din punct de vedere constituțional, precum și de concluziile studiilor externe. Opțiunea de politică 2 ar consolida cooperarea dintre UE și TTPM pe baza intereselor reciproce identificate de părțile interesate în cadrul procesului de consultare. De asemenea, aceasta ar promova o cooperare mai eficientă prin intermediul unei acțiuni mai concentrate și coordonate a Uniunii, a TTPM și a statelor membre de care acestea sunt legate din punct de vedere constituțional. Domeniile de cooperare recunoscute de către TTPM ca fiind prioritare ar primi un sprijin sporit din partea Uniunii (de exemplu, conservarea biodiversității și serviciile ecosistemice, cercetarea și inovarea). În cadrul opțiunii de politică 2, Uniunea ar sprijini TTPM în ceea ce privește abordarea problemelor sensibile care subminează dezvoltarea lor durabilă, cum ar fi schimbările climatice, și pe care TTPM nu le pot soluționa singure. În ceea ce privește provocările de acest tip, teritoriile insulare nu pot elabora singure măsuri eficiente, ci trebuie să găsească parteneri și să participe la formularea unor răspunsuri în cadrul unor acțiuni globale. Opțiunea de politică 2 ar oferi TTPM un regim comercial modernizat cu Uniunea care 1) ar cuprinde reguli de origine îmbunătățite și 2) ar garanta, în ceea ce privește comerțul cu servicii și dreptul de stabilire, un tratament care nu ar fi mai puțin favorabil decât cel acordat de Uniune altor parteneri terți, ceea ce nu este cazul în baza cadrului actual. Opțiunea de politică 2 ar fi în conformitate cu partea a patra din TFUE și cu preambulul său. De asemenea, aceasta ar lua în considerare orientările politice ale Consiliului UE cu privire la cele trei obiective în materie de competitivitate, reziliență și cooperare. În baza opțiunii de politică 2, cadrul de asociere ar ține cont de evoluțiile recente ale politicilor și de discuțiile care au avut loc în ultimul deceniu. În cadrul acestei opțiuni, ar fi asigurată și consolidată coerența între diferitele politici. Impacturile social, economic și ecologic ar fi mai pozitive decât cele înregistrate în cadrul opțiunii 1. Opțiunea de politică 2 ar reflecta mai bine noțiunea de interes reciproc decât este cazul în prezent. Aceasta ar permite integrarea priorităților agendei Uniunii în materie de politică în relațiile dintre UE și TTPM, precum și o creștere a valorii adăugate a UE ca partener mondial în contextul problemelor globale emergente. În acest fel, TTPM promovează mai bine valorile și standardele UE în lumea întreagă. Opțiunea de politică 3: încheierea mai multor acorduri de parteneriat Opțiunea 3 ar conduce la o diversificare a relațiilor dintre UE și TTPM. În domeniul comerțului și al cooperării economice, ar fi adoptate două abordări. Unele TTPM ar putea fi incluse în alte acorduri comerciale bilaterale ale UE, și anume acorduri de parteneriat economic (APE) sau acorduri de liber schimb (ALS), în cazul în care acest lucru este relevant și posibil. În ceea ce privește restul TTPM, un regim comercial echivalent celor menționate la opțiunile 1 sau 2 ar fi prevăzut în cadrul de asociere. Cu toate că nu ar acoperi cooperarea comercială și economică cu acele TTPM care au fost incluse în alte acorduri comerciale, cadrul menționat ar putea reglementa cooperarea cu ansamblul TTPM în toate celelalte domenii. O opțiune alternativă ar consta în desfășurarea în contextul acestor acorduri a tuturor formelor de cooperare cu TTPM care ar fac obiectul unor APE sau ALS. Aceasta ar include faptul că asistența financiară s-ar desfășura, de asemenea, în afara cadrului de asociere. Prin integrarea sau asocierea TTPM la alte acorduri comerciale, ar putea fi îndeplinite unele din obiectivele asocierii dintre UE și TTPM. Totuși, acest lucru ar fi realizat în afara asocierii ca atare. Mai mult, este posibil ca opțiunea 3 să nu fie adaptată în totalitate nevoilor și realităților majorității TTPM sau ale tuturor acestora. De asemenea, ar putea exista efecte negative pentru Uniune, în cazul în care ar fi necesare compensații semnificative în vederea includerii TTPM în acordurile existente. Prin integrarea TTPM în alte acorduri comerciale, țările și teritoriile asociate care sunt legate din punct de vedere constituțional cu unele state membre, nu ar mai avea statutul, de drept și de fapt, de TTPM. Având în vedere că punerea în aplicare a opțiunii 3 ar putea avea ca rezultat necesitatea ca Uniunea să găsească soluții pentru stabilirea de diferite tipuri de relații cu fiecare țară și teritoriu de peste mări, procesul juridic ar fi foarte complicat și ar trebui să fie repetat pentru fiecare țară și teritoriu de peste mări în parte. Acest fapt ar putea avea ca rezultat creșterea confuziei în ceea ce privește statutul lor și cel al locuitorilor acestora. Anumite norme care figurează, în prezent, în diferitele acorduri sau a căror încorporare în aceste acorduri urmează să fie luată în considerare, nu se pot aplica locuitorilor TTPM în măsura în care aceștia sunt cetățeni ai UE. Prin urmare, punerea în aplicare a opțiunii de politică 3 poate amplifica tensiunea existentă între domeniul de aplicare teritorial și cel personal al TFUE. Confuzia ar putea crește în continuare din cauza instituirii unor tipuri de cooperare diferite pe baza diferitelor tipuri de cadre. 3. ELEMENTELE JURIDICE ALE PROPUNERII 3.1. Temei juridic Asocierea dintre UE și TTPM se întemeiază pe partea a patra din Tratatul privind funcționarea Uniunii Europene. Normele și procedurile detaliate privind asocierea dintre UE și TTPM sunt stabilite în deciziile Consiliului în temeiul articolului 203 din Tratatul privind funcționarea Uniunii Europene, care prevede ca aceste acte sunt adoptate printr-o procedură legislativă specială. 3.2. Subsidiaritate Modalitățile detaliate aferente dispozițiilor părții a patra din TFUE trebuie să aibă loc la nivelul Uniunii, deoarece obiectivele asocierii, și anume dezvoltarea socială și economică a TTPM și relațiile economice strânse dintre TTPM și Uniune, în ansamblul său, nu pot fi realizate prin acțiuni la nivelul statelor membre. Mai mult, în ceea ce privește regimul comercial aplicabil TTPM, statele membre nu ar putea lua măsuri la nivel național, deoarece politica comercială comună se încadrează în domeniul de competență exclusivă a Uniunii (partea a cincea, titlul II din TFUE). Abordarea cu privire la cooperarea cu TTPM prevăzută în propunerea legislativă a Comisiei respectă principiile parteneriatului, complementarității și subsidiarității. Aceasta propune ca asistența financiară acordată TTPM de către Uniune să fie bazată pe documente de programare, pentru care autoritățile competente ale TTPM și Comisia ar avea o responsabilitate comună și care ar defini strategiile de cooperare dintre UE și TTPM. Aceste strategii de cooperare ar avea la bază obiectivele, strategiile și prioritățile în materie de dezvoltare adoptate de către autoritățile TTPM competente. Deciziile privind activitățile ar fi luate în cadrul unei strânse consultări între Comisie, TTPM și statele membre de care acestea sunt legate din punct de vedere constituțional, cu respectarea deplină a competențelor instituționale, juridice și financiare ale fiecărui partener. Fără a aduce atingere competențelor Comisiei, autoritățile TTPM ar avea responsabilitatea principală pentru punerea în aplicare a operațiunilor convenite în cadrul strategiei de cooperare. Comisia ar fi responsabilă de stabilirea normelor și a condițiilor generale referitoare la aceste programe și proiecte. 3.3. Proporționalitate Obiectivele asocierii, astfel cum sunt menționate la articolele 198 și 199, necesită instituirea unui parteneriat global, care să cuprindă un cadru instituțional și un regim comercial și să acopere numeroase domenii de cooperare, prevăzând, de asemenea, principiile de bază care reglementează asistența financiară acordată TTPM de către Uniune. Acest lucru necesită un instrument juridic cuprinzător și cu un domeniu de aplicare larg. Obiectivele prevăzute de tratat sunt pe termen lung. Acest lucru necesită adoptarea unei decizii cu o durată suficient de lungă. Având în vedere că, pe perioada cadrului financiar multianual 2014-2020, TTPM vor beneficia de finanțare atât de la cel de al 11-lea Fond european de dezvoltare, cât și de la bugetul general al Uniunii, este oportună alinierea duratei deciziei cu cea prevăzută de cadrul financiar multianual. Propunerea Comisiei cuprinde o abordare flexibilă și adaptată situației din fiecare țară și teritoriu de peste mări. De asemenea, se propune ca eficacitatea cooperării dintre UE și TTPM să fie monitorizată prin intermediul auditurilor și al unor evaluări ex ante, la jumătatea perioadei și ex post. 4. IMPLICAȚII BUGETARE În Comunicarea Comisiei[9] intitulată „Pregătirea cadrului financiar multianual privind finanțarea cooperării UE cu statele din Africa, zona Caraibilor și Pacific, precum și cu țările și teritoriile de peste mări pentru perioada 2014-2020 (cel de al 11-lea Fond european de dezvoltare)”, este prevăzută suma de 343,4 milioane EUR pentru cooperarea cu TTPM. Suma de 343,4 milioane EUR este alocată pe baza unei decizii a Consiliului care urmează să fie adoptată înainte de 31 decembrie 2013 în vederea punerii în aplicare a deciziei de asociere cu TTPM, din această sumă 338,4 milioane EUR fiind destinate finanțării programelor teritoriale și regionale, iar 5 milioane EUR fiind alocate BEI pentru finanțarea subvențiilor la dobândă și a asistenței tehnice în conformitate cu decizia de asociere peste mări. 2012/0195 (CNS) Propunere de DECIZIE A CONSILIULUI privind asocierea țărilor și teritoriilor de peste mări la Uniunea Europeană („Decizia de asociere peste mări”) CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 203, având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Parlamentului European, hotărând în conformitate cu o procedură legislativă specială, întrucât: (1) Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană[10] se aplică până la 31 decembrie 2013. În conformitate cu articolul 62 din respectiva decizie, Consiliul trebuie să stabilească dispozițiile care urmează să fie prevăzute în vederea aplicării ulterioare a principiilor stabilite la articolele 198-202 din Tratatul privind funcționarea Uniunii Europene. (2) În concluziile sale din 22 decembrie 2009 privind relațiile UE cu țările și teritoriile de peste mări (TTPM)[11], Consiliul a invitat Comisia să prezinte, înainte de iulie 2012, o propunere legislativă de revizuire a deciziei de asociere peste mări. Consiliul a aprobat propunerea Comisiei de a structura viitorul parteneriat între Uniune și TTPM pe baza a trei piloni fundamentali care includ îmbunătățirea competitivității, consolidarea rezilienței și reducerea vulnerabilității, precum și promovarea cooperării și a integrării între TTPM, pe de o parte, și alți parteneri și regiuni învecinate, pe de altă parte. (3) Comisia a organizat o consultare publică în perioada iunie - octombrie 2008 și a propus o serie de orientări pentru o nouă decizie de asociere. Rezultatele acestei consultări au fost sintetizate într-o comunicare intitulată „Elemente pentru un nou parteneriat între UE și țările și teritoriile de peste mări (TTPM)”[12]. (4) Tratatul și legislația sa secundară nu se aplică în mod automat TTPM, cu excepția unor dispoziții care stabilesc în mod explicit contrariul. Deși TTPM nu sunt țări terțe, ele nu fac parte din piața unică și trebuie să respecte obligațiile impuse țărilor terțe în ceea ce privește schimburile comerciale, în special regulile de origine, normele sanitare și fitosanitare și măsurile de salvgardare. (5) Relația specială dintre UE și TTPM ar trebui să evolueze de la abordarea clasică a cooperării pentru dezvoltare la un parteneriat reciproc vizând sprijinirea dezvoltării durabile a TTPM. Mai mult, solidaritatea dintre Uniune și TTPM ar trebui să se bazeze pe relația unică dintre acestea și pe apartenența lor la aceeași „familie europeană”. (6) Contribuția societății civile la dezvoltarea TTPM poate fi sporită prin consolidarea organizațiilor societății civile în toate domeniile de cooperare. (7) Având în vedere poziția geografică a TTPM, în ciuda statutului diferit față de dreptul Uniunii al fiecărui actor dintr-o anumită zonă geografică, cooperarea între TTPM și vecinii lor trebuie urmărită în interesul tuturor părților, cu un accent deosebit pe domeniile de interes comun și pe promovarea valorilor și a standardelor Uniunii. (8) Uniunea sprijină politicile și strategiile unei țări sau ale unui teritoriu de peste mări într-o zonă de interes reciproc pe baza nevoilor specifice, a potențialului și a alegerilor țării sau ale teritoriului de peste mări în cauză. (9) Asocierea ar trebui să aibă ca obiectiv asigurarea conservării, a refacerii și a utilizării sustenabile a diversității biologice și a serviciilor ecosistemice, care să constituie un element-cheie pentru o dezvoltare durabilă. (10) În TTPM pot fi găsite numeroase elemente de biodiversitate terestră și marină. Schimbările climatice pot avea un impact asupra mediului natural al TTPM și reprezintă o amenințare la adresa dezvoltării durabile a acestora. Acțiunile în domeniul conservării biodiversității și al serviciilor ecosistemice, reducerea riscului de dezastre, gestionarea durabilă a resurselor naturale și promovarea energiei durabile vor contribui la adaptarea și atenuarea schimbărilor climatice în TTPM. (11) Rolul important pe care TTPM l-ar putea juca pentru a contribui la respectarea angajamentelor asumate de Uniune în temeiul acordurilor multilaterale în domeniul mediului ar trebui să fie recunoscut în relațiile dintre UE și TTPM. (12) Este important ca TTPM să fie sprijinite în eforturile lor de a deveni mai puțin dependente de combustibilii fosili, în vederea reducerii vulnerabilității acestora în ceea ce privește accesul la combustibili și volatilitatea prețurilor, astfel încât economia lor să devină mai rezilientă și mai puțin expusă șocurilor externe. (13) Uniunea poate să ofere asistență TTPM pentru reducerea vulnerabilității acestora în fața dezastrelor și să susțină acțiunile și măsurile pe care TTPM le întreprind în acest scop. (14) Situarea la distanță a TTPM reprezintă un obstacol în calea competitivității lor și, prin urmare, este important să se îmbunătățească accesibilitatea TTPM. (15) Uniunea și TTPM recunosc importanța educației ca pârghie pentru dezvoltarea durabilă a TTPM. (16) Pe viitor, dezvoltarea economică și dezvoltarea socială a TTPM ar trebui să se sprijine reciproc și să aibă ca obiectiv consolidarea competitivității economiei TTPM, precum și obținerea bunăstării sociale și a incluziunii, în special în ceea ce privește grupurile vulnerabile și persoanele cu handicap. În acest scop, cooperarea dintre Uniune și TTPM ar trebui să includă schimbul de informații și de cele mai bune practici în domeniile relevante, inclusiv dezvoltarea competențelor și protecția socială, și să promoveze drepturile persoanelor cu handicap, ținând cont de principiile Convenției Națiunilor Unite privind drepturile persoanelor cu handicap. În plus, asocierea dintre Uniune și TTPM ar trebui să contribuie la promovarea muncii decente, inclusiv a celor mai bune practici în materie de dialog social, precum și la respectarea standardelor fundamentale în materie de muncă, a șanselor egale, a nediscriminării și a accesibilității în TTPM și în regiunile în care acestea sunt situate. (17) Incidența bolilor transmisibile în TTPM, cum ar fi denga în Caraibe și Pacific și Chikungunya în regiunea Oceanului Indian, poate avea efecte negative semnificative asupra sănătății și a economiei. Pe lângă scăderea productivității populațiilor afectate, este probabil ca epidemiile care izbucnesc în TTPM să aibă un impact semnificativ asupra turismului, care reprezintă un element de bază al economiilor multor TTPM. Având în vedere numărul mare de turiști și de lucrători migranți care călătoresc în TTPM, acestea sunt vulnerabile în ceea ce privește importul de boli infecțioase. În sens invers, fluxul mare de persoane care se întorc din TTPM ar putea fi un vector de introducere a bolilor transmisibile în Europa. Asigurarea unui „turism sigur” este, prin urmare, un factor esențial pentru sustenabilitatea economiilor TTPM care se bazează puternic pe turism. (18) Asocierea dintre Uniune și TTPM trebuie să ia în considerare și să contribuie la conservarea diversității culturale și a identității TTPM. (19) Uniunea recunoaște importanța dezvoltării unui parteneriat mai activ cu TTPM în domeniul bunei guvernanțe și în cel al combaterii criminalității organizate, a traficului de persoane, a terorismului și a corupției. (20) Cooperarea în ceea ce privește schimburile comerciale și aspectele legate de comerț între Uniune și TTPM ar trebui să contribuie la obiectivul dezvoltării durabile pe plan economic, social și de mediu. (21) Evoluția contextului mondial, care se traduce printr-un proces continuu de liberalizare a comerțului, implică într-o mare măsură Uniunea, principalul partener comercial al TTPM, statele ACP aflate în vecinătatea TTPM și alți parteneri economici. (22) TTPM sunt regiuni insulare fragile care necesită o protecție corespunzătoare, inclusiv în materie de gestionare a deșeurilor. În ceea ce privește deșeurile radioactive, articolul 198 din Tratatul Euratom și legislația secundară aferentă prevăd reglementări în acest sens, cu excepția Groenlandei, în cazul căreia nu se aplică Tratatul Euratom. Pentru alte deșeuri, ar fi necesar să se precizeze regulile Uniunii care trebuie să se aplice TTPM. (23) Prezenta decizie ar trebui să prevadă reguli de origine mai flexibile, printre care și noi posibilități privind cumulul de origine. Cumulul ar trebui să fie posibil nu numai cu TTPM și cu țările participante la un acord de parteneriat economic (APE), ci și, în anumite condiții, pentru produsele originare din țările cu care Uniunea aplică un acord de liber schimb și pentru produsele care intră în Uniune fără taxe vamale sau contingente, în temeiul sistemului generalizat de preferințe al Uniunii[13], de asemenea, sub rezerva îndeplinirii unor condiții. Aceste condiții sunt necesare pentru a preveni eludarea schimburilor comerciale și a asigura buna funcționare a regimului de cumul. (24) Procedurile de certificare a originii în ceea ce privește produsele provenind din TTPM ar trebui actualizate în interesul agenților economici și al administrațiilor implicate din TTPM. De asemenea, dispozițiile privind cooperarea administrativă între Uniune și TTPM ar trebui să fie actualizate în consecință. (25) Trebuie instituite metode de cooperare administrativă și posibilitatea de a retrage temporar tratamentul preferențial în ceea ce privește toate produsele sau anumite produse originare din TTPM în caz de fraudă, de nereguli, de nerespectare sistematică a normelor privind originea produselor sau în cazul lipsei cooperării administrative. În plus, ar trebui stabilite dispoziții suficient de detaliate în materie de salvgardare și supraveghere. Acest lucru ar trebui să permită TTPM și autorităților competente din Uniune, precum și agenților economici, să se bazeze pe norme și proceduri clare și transparente. În cele din urmă, asigurarea aplicării corecte a procedurilor și a regimurilor care permit TTPM să exporte bunuri către UE fără taxe vamale sau contingente reprezintă un interes comun. Prin urmare, este oportun să se includă o dispoziție care să clarifice consecințele erorilor administrative în aplicarea acestor proceduri și regimuri, care cauzează pierderi pentru bugetul Uniunii în ceea ce privește taxele la import. O astfel de dispoziție ar trebui să confirme în mod explicit că povara financiară a acestor pierderi nu ar trebui să fie suportată de bugetul Uniunii, ci de statul membru care are relații speciale cu țara de peste mări ale cărei autorități sau cu teritoriul de peste mări ale cărui autorități au comis eroarea. Dispoziția respectivă nu ar trebui să facă distincție între mărfurile provenind din TTPM și mărfurile provenind din țări terțe și ar trebui să acopere ambele situații. (26) Având în vedere obiectivele de integrare și evoluțiile comerțului mondial în domeniul serviciilor și al stabilirii, este necesară sprijinirea dezvoltării piețelor de servicii și a posibilităților de investiții, prin îmbunătățirea accesului serviciilor și al investițiilor din TTPM pe piața Uniunii. În acest sens, Uniunea ar trebui să ofere TTPM tratamentul cel mai favorabil pe care îl pune la dispoziția oricărui alt partener comercial, prin clauze ample ale națiunii celei mai favorizate, asigurând în același timp posibilități mai flexibile de relații comerciale pentru TTPM, limitând tratamentul acordat Uniunii de către TTPM la cel de care beneficiază alte mari puteri comerciale. (27) Drepturile de proprietate intelectuală reprezintă o componentă esențială pentru stimularea inovării și un instrument de promovare a dezvoltării economice și sociale. Acestea generează beneficii pentru țări, permițându-le să protejeze creații și bunuri intelectuale. Protecția și respectarea lor contribuie la facilitarea schimburilor comerciale, a creșterii și a investițiilor străine, precum și la combaterea riscurilor la adresa sănătății și securității pe care le prezintă produsele contrafăcute. TTPM pot beneficia de o politică privind drepturile de proprietate intelectuală, în special în contextul conservării biodiversității și al dezvoltării tehnologiei. (28) Măsurile sanitare și fitosanitare și barierele tehnice în calea schimburilor comerciale pot avea un impact asupra comerțului și impun necesitatea de a coopera. Cooperarea în ceea ce privește schimburile comerciale și aspectele legate de comerț ar trebui să abordeze, de asemenea, politicile de concurență și drepturile de proprietate intelectuală, care influențează distribuția echitabilă a câștigurilor provenite din comerț. (29) Pentru a garanta că TTPM pot participa în condiții optime la piața internă a Uniunii, precum și la piețele regionale, subregionale și internaționale, este important să se dezvolte capacitățile TTPM în domeniile relevante. Printre acestea se numără dezvoltarea resurselor umane și a competențelor acestora, dezvoltarea întreprinderilor mici și mijlocii, diversificarea sectoarelor economice și punerea în aplicare a unui cadru juridic adecvat în vederea realizării unui climat de afaceri favorabil investițiilor. (30) Cooperarea în domeniul serviciilor financiare dintre UE și TTPM ar trebui să contribuie la crearea unui sistem financiar mai sigur, mai solid și mai transparent, care este esențial pentru a consolida stabilitatea financiară mondială și a pune bazele dezvoltării durabile. Eforturile în acest domeniu ar trebui să se concentreze în direcția convergenței cu standardele convenite la nivel internațional și a apropierii legislației TTPM de acquis-ul Uniunii în domeniul serviciilor financiare. Ar trebui să se acorde o atenție corespunzătoare consolidării capacității administrative a autorităților TTPM, inclusiv a autorităților de supraveghere. (31) Asistența financiară în favoarea TTPM ar trebui alocată pe baza unor criterii uniforme, transparente și eficiente, ținându-se seama de nevoile și performanțele TTPM. Aceste criterii ar trebui să ia în considerare dimensiunea populației, nivelul produsului intern brut (PIB), nivelului alocărilor anterioare din Fondul european de dezvoltare (FED) și constrângerile cauzate de izolarea geografică a TTPM. (32) În interesul eficienței, simplificării și recunoașterii capacităților de gestionare ale autorităților TTPM, resursele financiare acordate TTPM ar trebui gestionate pe baza unui parteneriat reciproc. În plus, autoritățile din TTPM ar trebui să își asume responsabilitatea formulării și punerii în aplicare a politicilor convenite între părți ca strategii de cooperare. (33) Procedurile privind asistența financiară prevăzute la articolele 9 și 82 deleagă în special TTPM responsabilitatea principală a cooperării în vederea programării și punerii în aplicare a celui de al 11-lea FED. Cooperarea se va realiza în principal în conformitate cu reglementările teritoriale ale TTPM și va sta la baza sprijinului acordat pentru monitorizarea, evaluarea și auditul operațiunilor programate. În plus, este necesar să se clarifice faptul că TTPM sunt eligibile pentru diferitele surse de finanțare prevăzute la articolul 76. (34) În vederea adoptării de norme detaliate privind elaborarea documentelor de programare, acțiunile subsecvente, auditul, evaluarea, examinarea și punerea în aplicare, precum și privind raportarea și corecțiile financiare, competența de a adopta acte legislative în conformitate cu articolul 290 din Tratatul privind funcționarea Uniunii Europene ar trebui să fie delegată Comisiei în ceea ce privește partea a IV-a din prezenta decizie. Pentru a ține seama de evoluțiile tehnologice și de schimbările intervenite în legislația vamală, competența de a adopta acte de modificare a apendicelor la anexa VI, în conformitate cu articolul 290 din Tratatul privind funcționarea Uniunii Europene ar trebui, de asemenea, să fie delegată Comisiei. Este deosebit de important ca, pe parcursul activităților sale pregătitoare, Comisia să desfășoare consultări adecvate, inclusiv la nivel de experți. Atunci când pregătește și elaborează acte delegate, Comisia ar trebui să asigure transmiterea simultană, promptă și adecvată a documentelor relevante către Consiliu. (35) [Regimul de asociere prevăzut de prezenta decizie nu ar trebui să se aplice în Bermuda, în conformitate cu dezideratul Guvernului Bermudei.] (36) În temeiul prezentei decizii, Consiliul ar trebui să fie în măsură să aducă un răspuns inovator tuturor elementelor menționate mai sus, care să fie în același timp coerent și adaptat diverselor situații. (37) Prezenta decizie ar trebui să înlocuiască Decizia 2001/822/CE, ADOPTĂ PREZENTA DECIZIE: Partea întâi Dispoziții generale privind asocierea țărilor și teritoriilor de peste mări la Uniune Capitolul 1 Dispoziții generale Articolul 1 Scop 1. Asocierea țărilor și teritoriilor de peste mări (TTPM) la Uniune (denumită în continuare „asocierea”) constituie un parteneriat care vizează, în temeiul articolului 198 din Tratatul privind funcționarea Uniunii Europene, sprijinirea dezvoltării durabile a TTPM, precum și promovarea valorilor și a standardelor Uniunii în întreaga lume. 2. Partenerii asocierii sunt Uniunea, TTPM și statele membre de care acestea sunt legate din punct de vedere constituțional. Articolul 2 Obiective, principii și valori 1. Asocierea dintre Uniune și TTPM se bazează pe obiective, principii și valori comune TTPM, statelor membre de care acestea sunt legate din punct de vedere constituțional și Uniunii. 2. Asocierea urmărește obiectivele generale prevăzute la articolul 199 din tratat, prin consolidarea competitivității TTPM, creșterea rezilienței TTPM, reducerea vulnerabilității acestora și promovarea cooperării între TTPM și alți parteneri. 3. În urmărirea acestor obiective, asocierea respectă principiile fundamentale ale libertății, democrației, drepturilor omului și libertăților fundamentale, statului de drept, bunei guvernanțe și dezvoltării durabile, toate aceste principii fiind comune TTPM și statelor membre de care acestea sunt legate din punct de vedere constituțional. 4. Nu există nicio discriminare bazată pe sex, rasă sau origine etnică, religie sau convingeri, handicap, vârstă sau orientare sexuală în domeniile de cooperare prevăzute de prezenta decizie. 5. Partenerii își recunosc reciproc dreptul de a-și defini propriile politici și priorități de dezvoltare durabilă, de a-și stabili propriile niveluri de protecție națională în materie de mediu și de forță de muncă și de a adopta sau de a modifica în consecință legislația și politicile relevante, în conformitate cu angajamentele asumate în ceea ce privește standardele și acordurile recunoscute la nivel internațional. Acționând astfel, partenerii depun eforturi pentru a asigura un nivel ridicat de protecție a mediului și de protecție a muncii. 6. În punerea în aplicare a prezentei decizii, partenerii se bazează pe principiile transparenței, subsidiarității și pe nevoia de eficiență și abordează în mod egal cei trei piloni ai dezvoltării durabile a TTPM: dezvoltarea economică, dezvoltarea socială și protecția mediului. Articolul 3 Gestionarea asocierii Gestionarea asocierii este asigurată de Comisie și de autoritățile TTPM și, dacă este cazul, de statul membru de care țara de peste mări în cauză este legată sau de care teritoriul de peste mări în cauză este legat din punct de vedere constituțional, în conformitate cu competențele instituționale, juridice și financiare ale fiecărui partener. Articolul 4 Aplicare teritorială Asocierea se aplică TTPM enumerate în anexa II la tratat [cu excepția Bermudei]. Articolul 5 Interese reciproce, complementaritate și priorități 1. Asocierea reprezintă cadrul pentru dialogul în materie de politică și cooperarea în aspecte de interes reciproc. 2. Se acordă prioritate cooperării în domenii de interes reciproc, cum ar fi: (a) diversificarea economică a economiilor TTPM, inclusiv continuarea integrării lor în economia mondială și în economiile regionale; (b) promovarea creșterii ecologice; (c) gestionarea durabilă a resurselor naturale, inclusiv conservarea și utilizarea durabilă a biodiversității și a serviciilor ecosistemice; (d) adaptarea și atenuarea consecințelor schimbărilor climatice; (e) promovarea reducerii riscului de dezastre; (f) promovarea activităților de cercetare, inovare și cooperare științifică; (g) promovarea schimburilor sociale, culturale și economice între TTPM, vecinii acestora și alți parteneri. 3. Cooperarea în domeniile de interes reciproc vizează promovarea autonomiei TTPM în materie de reziliență și a dezvoltării capacităților TTPM de a formula, a pune în aplicare și a monitoriza strategiile și politicile prevăzute la alineatul (2). Articolul 6 Promovarea asocierii 1. În vederea consolidării relațiilor dintre ele, Uniunea și TTPM depun eforturi pentru a face cunoscută asocierea lor în rândul cetățenilor, în special prin promovarea dezvoltării legăturilor și a cooperării între autorități, comunitatea academică, societatea civilă și întreprinderile din TTPM, pe de o parte, și interlocutorii lor din Uniune, pe de altă parte. 2. Statele membre sprijină eforturile TTPM de a consolida și a promova relațiile lor cu Uniunea în ansamblu. Articolul 7 Cooperarea regională, integrarea regională și cooperarea cu alți parteneri 1. Sub rezerva dispozițiilor de la articolul 3 din prezenta decizie, asocierea vizează sprijinirea TTPM în eforturile lor de a participa la inițiativele relevante de cooperare internațională, regională și/sau subregională, precum și la procesele de integrare regională sau subregională, în concordanță cu propriile lor aspirații și în conformitate cu obiectivele și prioritățile stabilite de către autoritățile competente ale TTPM. 2. În acest scop, Uniunea și TTPM pot face schimb de informații și de cele mai bune practici sau pot stabili orice altă formă de strânsă cooperare și coordonare cu alți parteneri în contextul participării TTPM la organizații regionale și internaționale, după caz, prin intermediul acordurilor internaționale. 3. Asocierea are drept obiectiv sprijinirea cooperării între TTPM și alți parteneri în domeniile de cooperare prevăzute în partea a doua și în partea a treia din prezenta decizie. În acest sens, obiectivul asocierii este promovarea cooperării între TTPM, pe de o parte, și regiunile ultraperiferice, prevăzute la articolul 349 din tratat, și statele vecine ale TTPM, care aparțin sau nu grupului de state din Africa, zona Caraibilor și Pacific (ACP), pe de altă parte. Pentru a atinge acest obiectiv, Uniunea îmbunătățește coordonarea și sinergiile dintre programele de cooperare sprijinite de diferite instrumente financiare ale UE. 4. Sprijinul pentru participarea TTPM la organizațiile relevante de integrare regională se concentrează, în special, pe: (a) consolidarea capacităților organizațiilor și a instituțiilor regionale relevante din care fac parte TTPM; (b) inițiativele regionale sau subregionale, cum ar fi punerea în aplicare a politicilor de reformă sectorială referitoare la domeniile de cooperare identificate în partea a doua în în partea a treia din prezenta decizie; (c) gradul de informare și de cunoaștere al TTPM cu privire la impactul proceselor de integrare regională în diferite domenii; (d) participarea TTPM la dezvoltarea piețelor regionale în contextul organizațiilor de integrare regională; (e) investițiile transfrontaliere între TTPM și vecinii acestora. Articolul 8 Tratamente specifice 1. Asocierea ține seama de diversitatea TTPM în ceea ce privește dezvoltarea economică și capacitatea de a beneficia pe deplin de cooperarea regională și de integrarea regională prevăzute la articolul 7. 2. Pentru TTPM izolate se stabilește un tratament specific. 3. Pentru a le permite TTPM izolate să depășească obstacolele structurale și de alt tip în calea dezvoltării lor, acest tratament specific ține seama de dificultățile specifice ale acestora, inter alia, în stabilirea volumului asistenței financiare și a condițiilor aferente acesteia. 4. TTPM care trebuie considerate drept izolate sunt enumerate în anexa I. Capitolul 2 Actorii cooperării Articolul 9 Abordare generală 1. Asocierea se bazează pe un dialog amplu și pe consultări privind aspecte de interes reciproc între TTPM, statele membre de care acestea sunt legate din punct de vedere constituțional și Comisie, precum și, dacă este cazul, Banca Europeană de Investiții (BEI). 2. TTPM organizează, dacă este cazul, un dialog și consultări cu unele autorități și organisme, cum ar fi: (a) autoritățile locale competente și alte autorități publice; (b) partenerii economici și sociali; (c) orice alt organism corespunzător care reprezintă societatea civilă, partenerii în materie de mediu, organizațiile neguvernamentale și organismele responsabile de promovarea egalității între bărbați și femei. Articolul 10 Actorii cooperării 1. Printre actorii cooperării din TTPM se numără: (a) autoritățile guvernamentale ale TTPM; (b) autoritățile locale din TTPM; (c) prestatorii de servicii publice și organizațiile societății civile, cum ar fi asociațiile sociale, de afaceri, patronale și sindicale, și organizațiile neguvernamentale locale, naționale sau internaționale; (d) organizațiile regionale și subregionale. 2. Statele membre de care TTPM sunt legate din punct de vedere constituțional informează Comisia în termen de trei luni de la intrarea în vigoare a prezentei decizii cu privire la autoritățile guvernamentale și locale prevăzute la alineatul (1) literele (a) și (b). Articolul 11 Responsabilitățile actorilor neguvernamentali 1. Actorii neguvernamentali pot juca un rol în schimbul de informații și în consultările privind cooperarea, în special în ceea ce privește pregătirea și punerea în aplicare a asistenței, a proiectelor sau a programelor în materie de cooperare. Aceștia pot primi o delegare a competențelor în materie de gestionare financiară pentru punerea în aplicare a unor astfel de proiecte sau programe, în vederea sprijinirii inițiativelor locale de dezvoltare. 2. Autoritățile TTPM, Comisia și statul membru de care o anumită țară de peste mări este legată sau de care un anumit teritoriu de peste mări este legat din punct de vedere constituțional identifică, de comun acord, actorii neguvernamentali eligibili pentru gestionarea descentralizată a proiectelor sau a programelor, luând în considerare subiectul vizat, expertiza acestora și domeniul lor de activitate. Procesul de identificare se efectuează în fiecare TTPM în cadrul dialogului amplu și al consultărilor prevăzute la articolul 9. 3. Obiectivul asocierii este de a contribui la eforturile depuse de TTPM pentru a consolida organizațiile societății civile, în special în ceea ce privește înființarea și dezvoltarea acestora, precum și elaborarea dispozițiilor necesare pentru a permite implicarea acestora în elaborarea, punerea în aplicare și evaluarea strategiilor și a programelor de dezvoltare. Capitolul 3 Cadrul instituțional al asociației Articolul 12 Principii directoare în materie de dialog 1. Uniunea, TTPM și statele membre de care acestea sunt legate din punct de vedere constituțional se angajează să ia parte, în mod regulat, la un dialog politic cuprinzător. 2. Dialogul se desfășoară cu respectarea deplină a competențelor instituționale, juridice și financiare ale Uniunii, ale TTPM și ale statelor membre de care acestea sunt legate din punct de vedere constituțional. Dialogul se desfășoară într-o manieră flexibilă: acesta poate fi oficial sau neoficial, la un nivel corespunzător sau într-o formă corespunzătoare și se poate desfășura în cadrul prevăzut la articolul 13. 3. Dialogul permite TTPM să se implice pe deplin în punerea în aplicare a asocierii. 4. Dialogul se concentrează, inter alia, pe aspecte politice specifice de interes reciproc sau general în legătură cu obiectivele asocierii. Articolul 13 Instanțe ale asocierii 1. Asocierea instituie următoarele instanțe de dialog: (a) un forum de dialog TTPM-UE (denumit în continuare „Forumul TTPM-UE”), în care se reunesc anual autoritățile TTPM, reprezentanții statelor membre și Comisia. Membrii Parlamentului European, reprezentanții BEI și reprezentanții regiunilor ultraperiferice se asociază Forumului TTPM-UE, dacă este cazul; (b) consultări trilaterale organizate periodic între Comisie, TTPM și statele membre de care acestea sunt legate din punct de vedere constituțional. Aceste consultări se organizează, ca regulă generală, de patru ori pe an, la inițiativa Comisiei sau la cererea TTPM și a statelor membre de care acestea sunt legate din punct de vedere constituțional; (c) printr-un acord comun între TTPM, statele membre de care acestea sunt legate din punct de vedere constituțional și Comisia, se înființează grupuri de lucru, care acționează în calitate de organe consultative, cu scopul de a monitoriza punerea în aplicare a asocierii, într-o formă adaptată aspectelor care urmează să fie abordate. În cadrul acestor grupuri de lucru vor avea loc discuții de natură tehnică cu privire la subiecte care prezintă un interes specific pentru TTPM și statele membre de care acestea sunt legate din punct de vedere constituțional, completând activitatea desfășurată în prezent în cadrul Forumului TTPM-UE și/sau în cadrul consultărilor trilaterale. 2. Comisia prezidează Forumul TTPM-UE, consultările trilaterale și grupurile de lucru și asigură secretariatul acestora. Partea a doua Domenii de cooperare pentru o dezvoltare durabilă în cadrul asocierii Capitolul 1 Chestiuni de mediu, schimbări climatice și reducerea riscului de dezastre Articolul 14 Obiective și principii generale În contextul asocierii, cooperarea în domeniul mediului, al schimbărilor climatice și al reducerii riscului de dezastre se poate referi la: (a) sprijinul pentru eforturile TTPM de a defini și a pune în aplicare politici, strategii, planuri de acțiune și măsuri; (b) sprijinul pentru eforturile TTPM de a se integra în rețele și inițiative regionale; (c) promovarea utilizării durabile și eficiente a resurselor, precum și încurajarea decuplării creșterii economice de degradarea mediului. Articolul 15 Gestionarea durabilă și conservarea biodiversității și a serviciilor ecosistemice În contextul asocierii, cooperarea în domeniul gestionării durabile și al conservării biodiversității și a serviciilor ecosistemice se poate referi la: (a) promovarea instituirii de zone marine și terestre protejate și a gestionării eficiente a acestora, precum și îmbunătățirea gestionării zonelor protejate existente; (b) încurajarea gestionării durabile a resurselor marine și terestre, care contribuie la protejarea speciilor, a habitatelor și a funcțiilor ecosistemice importante aflate în afara zonelor protejate; (c) consolidarea conservării și a utilizării durabile a biodiversității și a ecosistemelor marine și terestre prin: (i) abordarea provocării mai ample la adresa ecosistemelor pe care o reprezintă schimbările climatice, prin menținerea unor ecosisteme sănătoase și reziliente și prin încurajarea unor abordări bazate pe infrastructuri ecologice și ecosisteme în vederea adaptării la schimbările climatice și a atenuării efectelor acestora, abordare care, adesea, generează beneficii multiple; (ii) consolidarea capacităților la nivel local, regional și/sau internațional, prin promovarea schimburilor de informații, de cunoștințe și de cele mai bune practici în rândul tuturor părților interesate, inclusiv autoritățile publice, proprietarii de terenuri, sectorul privat, cercetătorii și societatea civilă; (iii) consolidarea programelor existente de conservare a naturii și a eforturilor depuse în legătură cu aceste programe, în interiorul și în afara zonelor de conservare; (iv) lărgirea bazei de cunoștințe și completarea lacunelor la acest nivel, inclusiv prin cuantificarea valorii funcțiilor și a serviciilor ecosistemice; (d) încurajarea și facilitarea cooperării regionale pentru a aborda aspecte cum ar fi speciile alogene invazive sau efectele schimbărilor climatice; (e) dezvoltarea de mecanisme pentru mobilizarea resurselor, inclusiv prin remunerarea serviciilor ecosistemice. Articolul 16 Gestionarea durabilă a pădurilor În contextul asocierii, cooperarea în domeniul gestionării durabile a pădurilor poate viza promovarea, conservarea și gestionarea durabilă a pădurilor, inclusiv utilizarea arborilor pentru conservarea mediului și protejarea acestuia împotriva eroziunii, precum și controlul deșertificării, împădurirea și gestionarea exporturilor de lemn. Articolul 17 Gestionarea integrată a zonei de coastă În contextul asocierii, cooperarea în domeniul gestionării integrate a zonei de coastă se poate referi la: (a) sprijinirea eforturilor depuse de TTPM în direcția unei gestionări durabile eficace a zonelor marine și de coastă în definirea abordărilor strategice și integrate pentru planificarea și gestionarea acestor zone marine și de coastă; (b) concilierea activităților economice și sociale, cum ar fi pescuitul și acvacultura, turismul și transporturile maritime, pe de o parte, cu potențialul zonelor marine și de coastă, pe de altă parte, în ceea ce privește energia regenerabilă și materiile prime, luându-se, totodată, în considerare impactul schimbărilor climatice și al activităților umane. Articolul 18 Afaceri maritime În contextul asocierii, cooperarea în domeniul afacerilor maritime se poate referi la: (a) consolidarea dialogului privind aspecte de interes comun în acest domeniu; (b) promovarea cunoștințelor despre mediul marin și biotehnologie, energia oceanelor, supravegherea maritimă, gestionarea zonei de coastă și gestionarea bazată pe ecosisteme; (c) promovarea abordărilor integrate la nivel internațional. Articolul 19 Gestionarea durabilă a stocurilor de pește 1. În contextul asocierii, cooperarea în domeniul gestionării durabile a stocurilor de pește se bazează pe următoarele principii: (a) angajamentul în direcția unei gestionări responsabile a pescuitului și a unor practici de pescuit responsabile; (b) renunțarea la măsurile sau activitățile care sunt incompatibile cu principiile exploatării durabile a resurselor piscicole; (c) fără a aduce atingere acordurilor de parteneriat bilaterale existente sau viitoare în domeniul pescuitului dintre Uniune și TTPM, Uniunea și TTPM au ca obiectiv să se consulte reciproc, în mod regulat, cu privire la conservarea și gestionarea resurselor marine vii și să facă schimb de informații privind situația curentă a resurselor în contextul instanțelor relevante din cadrul asocierii, prevăzute la articolul 13. 2. Cooperarea în domeniul prevăzut la alineatul (1) se poate referi la: (a) promovarea activă a bunei guvernanțe, a celor mai bune practici și a gestionării responsabile a pescuitului în conservarea și gestionarea durabilă a stocurilor de pește, inclusiv a stocurilor de pește de interes comun și a celor care fac obiectul activității organizațiilor regionale de gestionare a pescuitului; (b) dialogul și cooperarea privind conservarea stocurilor de pește, inclusiv măsuri de combatere a pescuitului ilegal, nedeclarat și nereglementat și cooperarea efectivă cu organizațiile regionale de gestionare a pescuitului și în cadrul acestora. Dialogul și cooperarea includ sisteme de control și inspecție, stimulente și obligații pentru o gestionare mai eficientă pe termen lung a pescuitului și a zonelor de coastă. Articolul 20 Gestionarea durabilă a apei 1. În contextul asocierii, Uniunea și TTPM pot coopera în domeniul gestionării durabile a apei prin politica în domeniul apei și consolidarea instituțiilor, protecția resurselor de apă, aprovizionarea cu apă în zonele rurale și urbane în scopuri domestice, industriale sau agricole, stocarea, distribuția și gestionarea resurselor hidrologice și gestionarea apelor uzate. 2. În ceea ce privește sectorul aprovizionării cu apă și al canalizării, se acordă o atenție deosebită accesului în zonele insuficient deservite în ceea ce privește alimentarea cu apă potabilă și serviciile de canalizare, care contribuie în mod direct la dezvoltarea resurselor umane prin îmbunătățirea stării de sănătate și prin creșterea productivității. 3. Cooperarea în aceste domenii se bazează pe principiul conform căruia nevoia continuă de a extinde furnizarea serviciilor de bază în materie de apă și de canalizare atât pentru populațiile urbane, cât și pentru cele rurale trebuie soluționată în mod durabil din punctul de vedere al mediului. Articolul 21 Gestionarea deșeurilor În contextul asocierii, cooperarea în domeniul gestionării deșeurilor poate viza promovarea utilizării celor mai bune practici de mediu în toate acțiunile referitoare la gestionarea deșeurilor, inclusiv reducerea deșeurilor, reciclare sau alte procedee de extragere de materii prime secundare și de eliminare a deșeurilor. Articolul 22 Energie durabilă În contextul asocierii, cooperarea în domeniul energiei durabile se poate referi la: (a) producerea de energie, în special dezvoltarea, promovarea, utilizarea și stocarea energiilor durabile, cum ar fi energia solară, energia hidroelectrică, energia provenită din biomasă, energia geotermală, energia valurilor, energia marină și energia eoliană; (b) politicile și reglementările în materie de energie, în special formularea politicilor și adoptarea reglementărilor care garantează tarife accesibile și sustenabile pentru energie; (c) eficiența energetică, în special dezvoltarea și introducerea de standarde de eficiență energetică și punerea în aplicare a măsurilor de eficiență energetică în diferite sectoare (industrial, comercial, public și gospodării), precum și activități educaționale și de informare conexe; (d) transport, în special dezvoltarea, promovarea și utilizarea unor mijloace de transport public și privat mai ecologice, cum ar fi vehiculele hibride, electrice sau pe bază de hidrogen, utilizarea în comun a unui automobil de către mai multe persoane și sistemele care facilitează utilizarea bicicletelor; (e) planificarea urbană și construcțiile, în special promovarea și introducerea unor standarde ridicate în materie de calitate a mediului și a unei performanțe energetice de nivel înalt în planificarea urbană și în construcții; (f) turismul, în special promovarea autonomiei energetice (bazată pe energii regenerabile) și/sau infrastructuri turistice ecologice. Articolul 23 Schimbările climatice În contextul asocierii, cooperarea în domeniul schimbărilor climatice are drept obiectiv sprijinirea inițiativelor TTPM privind adaptarea la schimbările climatice și atenuarea efectelor acestora și poate acoperi: (a) identificarea acțiunilor, a planurilor sau a măsurilor teritoriale, regionale și/sau internaționale, în vederea adaptării la schimbările climatice; (b) integrarea adaptării la schimbările climatice și a atenuării efectelor acestora în politicile și strategiile publice; (c) elaborarea și identificarea datelor și a indicatorilor statistici, instrumente esențiale pentru elaborarea și punerea în aplicare a politicilor; (d) promovarea participării TTPM în organismele de dialog regionale și internaționale pentru a încuraja schimburile de cunoștințe și de experiență. Articolul 24 Reducerea riscului de dezastre În contextul asocierii, cooperarea în domeniul reducerii riscului de dezastre se poate referi la: (a) dezvoltarea sau perfecționarea sistemelor de prevenire a dezastrelor și de pregătire în caz de dezastre, inclusiv sisteme de predicție și alertă timpurie, în vederea reducerii consecințelor dezastrelor; (b) dobândirea de cunoștințe detaliate privind expunerea la dezastre și dezvoltarea capacităților actuale de reacție în TTPM și în regiunile în care acestea sunt situate; (c) consolidarea măsurilor existente de prevenire a dezastrelor și de pregătire la nivel local, național și regional; (d) îmbunătățirea capacităților de reacție ale actorilor vizați, pentru ca acestea să devină mai coordonate, eficace și eficiente; (e) îmbunătățirea acțiunilor de sensibilizare și informare a populației cu privire la expunerea la riscuri, prevenirea, pregătirea și reacția în caz de dezastre, acordându-se o atenție deosebită nevoilor specifice ale persoanelor cu handicap; (f) consolidarea colaborării între actorii-cheie implicați în protecția civilă; (g) promovarea participării TTPM în instanțele regionale, europene și/sau internaționale, pentru a permite o mai mare regularitate a schimbului de informații și o cooperare mai strânsă între diferiții parteneri în caz de dezastre. Capitolul 2 Accesibilitate Articolul 25 Obiective generale 1. În contextul asocierii, cooperarea în domeniul accesibilității vizează: (a) garantarea unui acces mai larg al TTPM la rețelele de transport mondiale; (b) garantarea unui acces mai larg al TTPM la tehnologiile de informare și de comunicare și la serviciile disponibile în acest domeniu. 2. Cooperarea în contextul prevăzut la alineatul (1) poate include: (a) elaborarea de politici și consolidarea instituțiilor; (b) transportul rutier, feroviar, aerian, maritim sau pe căile navigabile interioare; (c) instalațiile de stocare în porturi și aeroporturi. Articolul 26 Transportul maritim 1. În contextul asocierii, cooperarea în domeniul transportului maritim vizează dezvoltarea și promovarea unor servicii de transport maritim rentabile și eficiente în TTPM și se poate referi la: (a) promovarea transportului eficient al încărcăturilor la tarife justificate din punct de vedere economic și comercial; (b) facilitarea unei mai mari participări a TTPM la serviciile internaționale de transport maritim; (c) încurajarea programelor regionale; (d) sprijinirea implicării sectorului privat local în activitățile de transport maritim; 2. Uniunea și TTPM promovează siguranța transportului maritim, securitatea echipajelor și acțiunile de prevenire a poluării. Articolul 27 Transportul aerian În contextul asocierii, cooperarea în domeniul transportului aerian se poate referi la: (a) reforma și modernizarea industriilor de transport aerian ale TTPM; (b) promovarea viabilității comerciale și a competitivității acestora; (c) facilitarea investițiilor și a participării sectorului privat; (d) promovarea schimburilor de cunoștințe și de bune practici comerciale. Articolul 28 Siguranța transportului aerian În contextul asocierii, cooperarea în domeniul siguranței transportului aerian vizează sprijinirea TTPM în eforturile acestora de a respecta standardele internaționale relevante și poate acoperi, inter alia: (a) punerea în aplicare a sistemelor de siguranță a navigației aeriene; (b) asigurarea securității în aeroporturi și consolidarea capacității autorităților aviației civile de a gestiona toate aspectele securității operaționale de care sunt responsabile; (c) dezvoltarea infrastructurilor și a resurselor umane. Articolul 29 Servicii în domeniul tehnologiilor informației și comunicațiilor În contextul asocierii, cooperarea în ceea ce privește serviciile în domeniul tehnologiilor informației și comunicațiilor (TIC) are ca scop stimularea, în TTPM, a inovării și a creșterii economice și ameliorarea calității vieții de zi cu zi atât a cetățenilor, cât și a întreprinderilor, inclusiv prin promovarea accesibilității pentru persoanele cu handicap. Cooperarea urmărește, în special, creșterea capacității de reglementare a TTPM și poate sprijini extinderea rețelelor și a serviciilor TIC prin intermediul următoarelor măsuri: (a) crearea unui mediu de reglementare previzibil care să țină pasul cu progresele tehnologice, să stimuleze creșterea și inovarea și să favorizeze concurența și protecția consumatorilor; (b) dialogul referitor la diverse aspecte în materie de politică privind promovarea și monitorizarea societății informaționale; (c) schimbul de informații cu privire la standarde și aspecte de interoperabilitate; (d) promovarea cooperării în domeniul cercetării TIC și în domeniul infrastructurilor de cercetare bazate pe TIC; (e) dezvoltarea serviciilor și a aplicațiilor în domenii cu impact societal important. Capitolul 3 Cercetare și inovare Articolul 30 Cooperarea în domeniul cercetării și inovării În contextul asocierii, cooperarea în domeniul cercetării și inovării poate acoperi știința și tehnologia, inclusiv tehnologiile informației și comunicațiilor, cu scopul de a contribui la dezvoltarea durabilă a TTPM și de a promova excelența și competitivitatea industrială în TTPM. În special, cooperarea poate viza: (a) dialogul, coordonarea și crearea de sinergii între TTPM și politicile și inițiativele Uniunii cu privire la știință, tehnologie și inovare; (b) elaborarea de politici și consolidarea instituțiilor în TTPM și acțiunile concertate la nivel local, național sau regional, în vederea dezvoltării activităților în domeniul științei, al tehnologiei și al inovării și a aplicării acestora; (c) cooperarea între entitățile juridice din TTPM, Uniune, state membre și țări terțe; (d) participarea cercetătorilor, a organismelor de cercetare și a persoanelor juridice din TTPM la cadrul de cooperare legat de programele de cercetare și inovare din Uniune; (e) formarea și mobilitatea internațională a cercetătorilor din TTPM și schimburile de cercetători. Capitolul 4 Tineret, educație, formare, sănătate, ocuparea forței de muncă și politică socială Articolul 31 Tineret 1. Uniunea se asigură că persoanele fizice din TTPM, astfel cum sunt definite la articolul 49, pot participa la inițiativele Uniunii privind tineretul pe aceeași bază ca și resortisanții statelor membre. 2. Asocierea are drept obiectiv consolidarea legăturilor dintre tinerii care locuiesc în TTPM și cei din Uniune, inter alia, prin promovarea mobilității în scop educațional a tinerilor din TTPM și prin încurajarea înțelegerii reciproce între tineri. Articolul 32 Educație și formare 1. În contextul asocierii, cooperarea în domeniul educației și al formării poate acoperi: (a) asigurarea unei educații de înaltă calitate și favorabilă incluziunii în învățământul primar, secundar și superior și în învățământul profesional și tehnic; (b) sprijinul acordat TTPM în definirea și punerea în aplicare a politicilor de educație. 2. Uniunea se asigură că persoanele fizice din TTPM, astfel cum sunt definite la articolul 49, pot participa la inițiativele Uniunii în materie de educație pe aceeași bază ca și resortisanții statelor membre. 3. Uniunea se asigură că organismele și institutele de învățământ din TTPM pot lua parte la inițiativele de cooperare în materie de educație ale Uniunii pe aceeași bază ca și organismele și institutele de învățământ ale statelor membre. Articolul 33 Ocuparea forței de muncă și politica socială 1. Uniunea și TTPM mențin un dialog în domeniul ocupării forței de muncă și al politicii sociale, pentru a contribui la dezvoltarea economică și socială a TTPM și la promovarea muncii decente în TTPM și în regiunile în care acestea sunt situate. Un astfel de dialog are drept obiectiv, de asemenea, sprijinirea eforturilor autorităților TTPM în ceea ce privește elaborarea politicilor și a legislației în acest domeniu. 2. Dialogul constă în principal în schimbul de informații și de cele mai bune practici în ceea ce privește politicile și legislația în domeniul ocupării forței de muncă și al politicii sociale care sunt de interes reciproc pentru Uniune și TTPM. În acest sens, se iau în considerare domenii cum ar fi dezvoltarea competențelor, protecția socială, dialogul social, egalitatea de șanse, nediscriminarea și accesibilitatea pentru persoanele cu handicap, sănătatea și securitatea la locul de muncă, precum și alte standarde de muncă. Articolul 34 Sănătatea publică În contextul asocierii, cooperarea în domeniul sănătății publice vizează consolidarea capacității TTPM de supraveghere, detectare precoce și reacție în cazul unor epidemii de boli transmisibile prin măsuri care includ: (a) acțiuni menite să consolideze capacitatea de pregătire și de reacție în cazul unor amenințări transfrontaliere la adresa sănătății, cum ar fi bolile infecțioase, care ar trebui să se bazeze pe structurile existente și să vizeze evenimente neobișnuite; (b) consolidarea capacităților prin îmbunătățirea rețelelor de sănătate publică la nivel regional, facilitarea schimbului de informații între experți și promovarea formării adecvate; (c) dezvoltarea de instrumente și platforme de comunicare, precum și de programe de învățare asistată de calculator adaptate la nevoile speciale ale TTPM. Capitolul 5 Cultură Articolul 35 Schimburi și dialoguri culturale 1. În contextul asocierii, cooperarea în domeniul schimburilor și al dialogurilor culturale se poate referi la: (a) dezvoltarea autonomă a TTPM, proces centrat pe popoarele propriu-zise și înrădăcinat în cultura fiecărui popor; (b) sprijinul acordat pentru politicile și măsurile adoptate de autoritățile competente ale TTPM în vederea valorificării resurselor lor umane, a creșterii capacităților proprii de creație și a promovării identităților lor culturale; (c) participarea populației la procesul de dezvoltare; (d) dezvoltarea unei înțelegeri comune și a unui schimb accentuat de informații privind aspectele culturale și audiovizuale, prin intermediul dialogului. 2. Prin cooperarea lor, Uniunea și TTPM încearcă să stimuleze schimburile culturale dintre ele prin: (a) cooperarea între sectoarele culturale și creative ale tuturor partenerilor; (b) promovarea circulației lucrărilor culturale și creative, precum și a schimburilor dintre operatori; (c) cooperarea în materie de politică pentru a încuraja elaborarea de politici, inovarea, consolidarea audienței și noile modele de afaceri. Articolul 36 Cooperarea audiovizuală 1. În contextul asocierii, cooperarea în domeniul audiovizualului vizează promovarea producțiilor audiovizuale ale celeilalte părți și poate acoperi următoarele acțiuni: (a) cooperarea și schimburile între industriile de radiodifuziune ale fiecărei părți; (b) încurajarea schimbului de opere audiovizuale; (c) schimbul de informații și opinii cu privire la politicile audiovizuale și de radiodifuziune și la cadrul de reglementare între autoritățile competente; (d) încurajarea vizitelor și a participării la evenimente internaționale organizate pe teritoriul celeilalte părți, precum și în țări terțe. 2. Operele audiovizuale rezultate din coproducții au dreptul să beneficieze de orice sistem de promovare a conținutului cultural local sau regional instituit în Uniune, în TTPM și în statele membre de care acestea sunt legate din punct de vedere constituțional. Articolul 37 Artele spectacolului În contextul asocierii, cooperarea în domeniul artelor spectacolului se poate referi la: (a) facilitarea intensificării contactelor între practicienii artelor spectacolului în domenii cum ar fi schimburile și formarea profesională, inclusiv participarea la audiții, dezvoltarea de rețele și promovarea creării de rețele; (b) încurajarea producțiilor comune între producători din unul sau mai multe state membre ale Uniunii și din una sau mai multe țări de peste mări sau din unul sau mai multe teritorii de peste mări; (c) încurajarea dezvoltării de norme internaționale de tehnologie teatrală și utilizarea de panouri scenografice, inclusiv prin intermediul organismelor de standardizare competente. Articolul 38 Protecția siturilor din patrimoniul cultural și a monumentelor istorice În contextul asocierii, cooperarea în ceea ce privește siturile din patrimoniul cultural și monumentele istorice are drept scop să permită promovarea schimburilor de experiență și de cele mai bune practici, prin: (a) facilitarea schimburilor de experți; (b) colaborarea în materie de formare profesională; (c) sensibilizarea publicului local; (d) consilierea cu privire la protecția monumentelor istorice și a spațiilor protejate și la legislația și punerea în aplicare a măsurilor legate de patrimoniu, în special în ceea ce privește integrarea acestuia în viața locală. Capitolul 6 Combaterea criminalității organizate Articolul 39 Combaterea criminalității organizate, a traficului de persoane, a abuzului sexual asupra copiilor și a exploatării sexuale a copiilor, a terorismului și a corupției 1. În contextul asocierii, cooperarea în domeniul criminalității organizate poate include: (a) dezvoltarea de mijloace inovatoare și eficiente de cooperare polițienească și judiciară, inclusiv cooperarea cu alte părți interesate, cum ar fi societatea civilă, în vederea prevenirii și combaterii criminalității organizate, a traficului de persoane, a abuzului sexual asupra copiilor și a exploatării sexuale a copiilor, a terorismului și a corupției; (b) acordarea de sprijin pentru a spori eficiența politicilor TTPM de prevenire și combatere a criminalității organizate, a traficului de persoane, a abuzului sexual asupra copiilor și a exploatării sexuale a copiilor, a terorismului și a corupției, precum și a producției, distribuției și traficului de orice tip de stupefiante și substanțe psihotrope, de prevenire și reducere a consumului de droguri și a efectelor nocive ale drogurilor, luând în considerare activitatea efectuată de organismele internaționale în aceste domenii, inter alia, prin: (i) acțiuni de formare și consolidarea capacităților în materie de prevenire și combatere a criminalității organizate, inclusiv a traficului de persoane, a abuzului sexual asupra copiilor și a exploatării sexuale a copiilor, a terorismului și a corupției; (ii) acțiuni de prevenire, inclusiv în materie de formare, educație și promovare a sănătății, tratarea și reabilitarea consumatorilor de droguri, inclusiv proiecte pentru reintegrarea persoanelor dependente de droguri în viața profesională și în societate; (iii) elaborarea unor măsuri eficiente de asigurare a aplicării legii; (iv) asistență tehnică, financiară și administrativă pentru elaborarea de politici și de acte legislative eficiente privind traficul de persoane, încurajând în special campaniile de sensibilizare, mecanismele de sesizare și sistemele de protecție a victimelor, care să implice toate părțile interesate relevante, precum și societatea civilă; (v) asistență tehnică, financiară și administrativă în materie de prevenire, tratare și reducere a efectelor nocive ale consumului de droguri; (vi) asistență tehnică pentru a sprijini dezvoltarea legislației și a politicii de combatere a abuzului sexual asupra copiilor și a exploatării sexuale a copiilor; (vii) asistență tehnică și formare profesională, pentru a sprijini consolidarea capacităților și a încuraja respectarea standardelor internaționale minime de combatere a corupției, având în vedere în special dispozițiile Convenției Organizației Națiunilor Unite împotriva corupției. 2. În contextul asocierii, TTPM cooperează cu Uniunea în ceea ce privește combaterea spălării banilor, în conformitate cu articolele 69 și 70. Partea a treia: Comerțul și cooperarea în domeniul comerțului Titlul I Dispoziții generale Articolul 40 Obiective generale Obiectivele generale ale comerțului și ale cooperării în domeniul comerțului dintre Uniune și TTPM sunt: (a) promovarea dezvoltării economice și sociale a TTPM prin stabilirea unor relații economice strânse între acestea și Uniune în ansamblul său; (b) stimularea integrării efective a TTPM în economiile regionale și în economia mondială, precum și dezvoltarea comerțului cu bunuri și servicii; (c) susținerea TTPM în activitățile de creare a unui climat investițional favorabil pentru sprijinirea dezvoltării economice și sociale a TTPM; (d) promovarea stabilității, a integrității și a transparenței sistemului financiar mondial, precum și a bunei guvernanțe în domeniul fiscal; (e) sprijinirea procesului de diversificare a economiilor TTPM; (f) sprijinirea capacităților TTPM de a elabora și de a pune în aplicare politicile necesare pentru dezvoltarea comerțului lor cu bunuri și servicii; (g) sprijinirea capacităților de export și de comerț ale TTPM; (h) sprijinirea eforturilor depuse de TTPM pentru a-și alinia legislația locală la legislația Uniunii, în cazul în care este relevant; (i) crearea unor posibilități de cooperare specifică și de dialog cu Uniunea privind comerțul și sectoarele care au legătură cu acesta. Titlul II Dispoziții privind comerțul cu mărfuri și servicii și dreptul de stabilire Capitolul 1 Dispoziții privind comerțul cu bunuri Articolul 41 Liberul acces al mărfurilor originare 1. Produsele originare din TTPM se importă în Uniune fără plata taxelor la import. 2. Definiția produselor originare și metodele de cooperare administrativă aferente sunt stabilite în anexa VI. Articolul 42 Restricții cantitative și măsuri cu efect echivalent 1. Uniunea nu aplică importului de produse originare din TTPM restricții cantitative sau măsuri cu efect echivalent. 2. Alineatul (1) nu exclude posibilitatea ca importurile, exporturile sau tranzitul de mărfuri să fie supuse unor interdicții sau unor restricții bazate pe rațiuni de moralitate publică sau ordine publică, de protecție a sănătății și a vieții oamenilor, animalelor sau plantelor, de protecție a patrimoniului artistic, istoric sau arheologic național, de conservare a resurselor naturale epuizabile sau de protecție a proprietății industriale și comerciale. Interdicțiile sau restricțiile de această natură nu constituie în niciun caz un mijloc de discriminare arbitrară sau nejustificată ori o restricție disimulată a comerțului în general. Articolul 43 Măsuri adoptate de TTPM 1. În ceea ce privește importul de produse originare din Uniune, autoritățile din TTPM pot menține sau introduce taxele vamale sau restricțiile cantitative pe care le consideră necesare pentru nevoile lor de dezvoltare. 2. În domeniile reglementate în prezentul capitol, TTPM acordă Uniunii un tratament nu mai puțin favorabil decât cel mai favorabil tratament aplicabil oricărei mari puteri comerciale, astfel cum este definită la alineatul (4). 3. Alineatul (2) nu exclude posibilitatea ca o țară sau un teritoriu de peste mări să acorde altor TTPM sau altor țări în curs de dezvoltare un tratament mai favorabil decât cel acordat Uniunii. 4. În sensul prezentului titlu, noțiunea de „mare putere comercială” înseamnă orice țară dezvoltată, orice țară care reprezintă peste 1 % din exporturile mondiale de mărfuri sau, fără a aduce atingere alineatului (3), orice grup de țări care acționează în mod individual, colectiv sau prin intermediul unui acord de integrare economică și care reprezintă împreună peste 1,5 % din exporturile mondiale de mărfuri. Pentru calcularea acestor procentaje se utilizează cele mai recente date oficiale ale OMC privind principalii exportatori din cadrul comerțului mondial cu mărfuri (cu excepția comerțului intra-UE). 5. Autoritățile din TTPM transmit Comisiei, în termen de trei luni de la intrarea în vigoare a prezentei decizii, tarifele vamale și lista restricțiilor cantitative pe care le aplică în conformitate cu prezenta decizie. De asemenea, autoritățile din TTPM transmit Comisiei eventualele modificări ulterioare aduse măsurilor respective și data adoptării acestora. Articolul 44 Nediscriminarea 1. Uniunea nu face nicio discriminare între diferitele TTPM, iar TTPM nu fac nicio discriminare între statele membre ale Uniunii. 2. În conformitate cu articolul 64, nu se consideră discriminare punerea în aplicare a dispozițiilor specifice din prezenta decizie și, în special, a articolului 42 alineatul (2), a articolelor 43, 46, 48, 50 și a articolului 58 alineatul (3). Articolul 45 Condiții privind transporturile de deșeuri 1. Transporturile de deșeuri efectuate între statele membre și TTPM sunt controlate în conformitate cu dreptul internațional și cu dreptul Uniunii. Uniunea sprijină instituirea și dezvoltarea unei cooperări internaționale eficace în acest domeniu, în vederea protejării mediului și a sănătății publice. 2. Fără a aduce atingere angajamentelor internaționale specifice care au fost asumate sau ar putea fi asumate în aceste domenii în cadrul forurilor internaționale competente, Uniunea interzice orice export, direct sau indirect, de deșeuri către TTPM, cu excepția exporturilor de deșeuri nepericuloase destinate operațiunilor de valorificare, iar autoritățile TTPM interzic importul, direct sau indirect, pe teritoriul lor al deșeurilor din Uniune sau din orice țară terță. 3. În ceea ce privește TTPM care nu sunt parte la Convenția de la Basel din cauza statutului lor constituțional, autoritățile lor competente adoptă, în cel mai scurt timp, dispozițiile legislative și actele administrative interne necesare pentru punerea în aplicare a conținutului Convenției de la Basel[14] în TTPM în cauză. 4. În plus, statele membre de care TTPM sunt legate din punct de vedere constituțional încurajează adoptarea de către TTPM a dispozițiilor legislative și a actelor administrative interne necesare pentru punerea în aplicare a următoarelor acte: (a) Regulamentul (CE) nr. 1013/2006 al Parlamentului European și al Consiliului[15], după cum urmează: – articolul 40 în ceea ce privește exporturile de deșeuri în țări sau teritorii de peste mări; – articolul 46 în ceea ce privește importurile de deșeuri din țări sau teritorii de peste mări; (b) Regulamentul (CE) nr. 1420/1999 al Consiliului[16]; (c) Regulamentul (CE) nr. 1547/1999 al Comisiei[17]; (d) Directiva 2000/59/CE a Parlamentului European și a Consiliului[18], sub rezerva termenelor de transpunere prevăzute la articolul 16. 5. O țară sau un teritoriu de peste mări sau mai multe TTPM și statul membru de care sunt legate din punct de vedere constituțional pot aplica propriile lor proceduri în ceea ce privește exportul de deșeuri provenind din TTPM către statul membru în cauză. 6. În acest caz, statul membru de care țara respectivă de peste mări este legată sau de care teritoriul respectiv de peste mări este legat din punct de vedere constituțional adresează Comisiei, în termen de șase luni de la intrarea în vigoare a prezentei decizii, o notificare privind legislația aplicabilă, precum și orice text legislativ național relevant adoptat ulterior, și orice modificare ulterioară adusă legislației respective. Articolul 46 Retragerea temporară a preferințelor Pentru a asigura punerea în aplicare corespunzătoare a prezentei decizii, Uniunea poate retrage temporar, în conformitate cu dispozițiile stabilite în anexa VII, preferințele acordate unei țări sau unui teritoriu de peste mări. Articolul 47 Gestionarea erorilor administrative În cazul în care autoritățile competente din TTPM comit o eroare în eliberarea certificatelor și în metodele de cooperare administrativă și în cazul în care această eroare generează pierderi care afectează taxele la import ale Uniunii, pierderea cauzată bugetului Uniunii va fi suportată de statul membru cu care țara sau teritoriul de peste mări care a comis eroarea întreține relații speciale. Articolul 48 Măsuri de protecție și de supraveghere Pentru a asigura punerea în aplicare corespunzătoare a prezentei decizii, Uniunea poate adopta măsuri de protecție și de supraveghere prevăzute în anexa VIII. Capitolul 2 Dispoziții privind comerțul cu servicii și dreptul de stabilire Articolul 49 Definiții În sensul acestui capitol: (a) „persoană fizică dintr-o țară sau dintr-un teritoriu de peste mări” înseamnă persoanele care domiciliază în mod obișnuit într-o țară sau într-un teritoriu de peste mări, care sunt cetățeni ai unui stat membru sau care beneficiază de un statut juridic specific într-o țară sau într-un teritoriu de peste mări. Această definiție nu aduce atingere drepturilor conferite de cetățenia Uniunii în sensul tratatului; (b) „persoană juridică dintr-o țară sau dintr-un teritoriu de peste mări” înseamnă o persoană juridică dintr-o țară sau dintr-un teritoriu de peste mări care este constituită în conformitate cu legislația aplicabilă în țara sau teritoriul de peste mări în cauză și care își are sediul social, administrația centrală sau punctul de lucru principal în țara sau teritoriul de peste mări în cauză; în cazul în care persoana juridică își are numai sediul social sau administrația centrală în țara sau teritoriul de peste mări în cauză, aceasta nu poate fi considerată ca persoană juridică a țării sau a teritoriului de peste mări în cauză decât dacă desfășoară o activitate care are o legătură efectivă și continuă cu economia țării respective sau a teritoriului respectiv; (c) definițiile respective stabilite în acordurile de integrare economică prevăzute la articolul 50 alineatul (1) se aplică tratamentului acordat între Uniune și TTPM. Articolul 50 Cel mai favorabil tratament 1. În ceea ce privește orice măsuri care afectează comerțul cu servicii și stabilirea în cadrul activităților economice: (a) Uniunea acordă persoanelor fizice și juridice din TTPM un tratament nu mai puțin favorabil decât cel mai favorabil tratament aplicabil persoanelor fizice și juridice similare din orice altă țară terță cu care Uniunea încheie sau a încheiat un acord de integrare economică; (b) o țară sau un teritoriu de peste mări acordă persoanelor fizice și juridice din Uniune un tratament nu mai puțin favorabil decât cel mai favorabil tratament aplicabil persoanelor fizice și juridice similare din orice altă mare putere comercială cu care a încheiat un acord de integrare economică după intrarea în vigoare a prezentei decizii. 2. Obligațiile prevăzute la alineatul (1) din prezentul articol nu se aplică tratamentului acordat: (a) în cadrul unei piețe interne ai cărei participanți au obligația de a-și apropia legislațiile într-o măsură substanțială, în vederea eliminării obstacolelor nediscriminatorii din calea dreptului de stabilire și a comerțului cu servicii; (b) în temeiul unor măsuri care prevăd recunoașterea calificărilor, a licențelor sau a măsurilor prudențiale în conformitate cu articolul VII din Acordul General privind Comerțul cu Servicii (GATS) sau anexa la acesta privind serviciile financiare. Acest lucru nu aduce atingere măsurilor specifice TTPM în temeiul prezentului articol; (c) în temeiul oricărui acord sau regim internațional care se referă integral sau în principal la fiscalitate; (d) în cadrul unor măsuri cărora li se aplică una dintre excepțiile de la clauza națiunii celei mai favorizate, în conformitate cu articolul II.2 din GATS. 3. În scopul de a promova sau de a sprijini ocuparea forței de muncă la nivel local, autoritățile dintr-o țară sau dintr-un teritoriu de peste mări pot adopta reglementări menite să ajute persoanele fizice și activitățile locale din țara sau teritoriul de peste mări în cauză. În acest caz, autoritățile din TTPM adresează Comisiei o notificare privind reglementările pe care le adoptă, pentru ca aceasta să poată informa statele membre. Articolul 51 Calificări profesionale În ceea ce privește profesiile de medic, dentist, moașă, asistent medical generalist, farmacist și chirurg veterinar, Consiliul, hotărând în unanimitate la propunerea Comisiei, adoptă lista calificărilor profesionale care sunt specifice TTPM și care vor fi recunoscute în statele membre. Titlul III Domenii legate de comerț Capitolul 1 Comerțul și dezvoltarea durabilă Articolul 52 Abordare generală Comerțul și cooperarea în domeniul comerțului desfășurate în cadrul asocierii au drept obiectiv să contribuie la o dezvoltare economică, socială și de mediu durabilă. În acest context, actele cu putere de lege și normele administrative aplicabile în TTPM în domeniul mediului și în cel al muncii nu trebuie relaxate în scopul încurajării comerțului sau a investițiilor. Articolul 53 Standarde în domeniul mediului și al schimbărilor climatice aplicabile în cadrul comerțului 1. Comerțul și cooperarea în domeniul comerțului desfășurate în cadrul asocierii au drept obiectiv să consolideze susținerea reciprocă a politicilor și a obligațiilor în materie de comerț și de mediu. Comerțul și cooperarea în domeniul comerțului desfășurate în cadrul asocierii țin seama de principiile guvernanței internaționale în materie de mediu și de acordurile multilaterale încheiate în domeniul mediului. 2. Se urmărește realizarea obiectivului final al Convenției-cadru a Națiunilor Unite asupra schimbărilor climatice (CCONUSC) și al Protocolului de la Kyoto. Cooperarea se bazează pe dezvoltarea viitorului cadru internațional în materie de schimbări climatice în conformitate cu Planul de acțiune de la Bali și pe punerea în aplicare a deciziilor adoptate în urma conferințelor părților la CCONUSC cu privire la obiectivele mondiale în materie de temperatură și emisii. 3. Măsurile de punere în aplicare a acordurilor multilaterale în materie de mediu se aplică astfel încât să nu constituie un mijloc de discriminare arbitrară sau nejustificată între parteneri ori o restricție disimulată a comerțului. Articolul 54 Standarde în domeniul muncii aplicabile în cadrul comerțului 1. Asocierea vizează promovarea unui comerț propice pentru ocuparea integrală și productivă a forței de muncă și pentru asigurarea unei munci decente pentru toți. 2. Standardele fundamentale în domeniul muncii recunoscute la nivel internațional, astfel cum sunt definite în convențiile relevante ale Organizației Internaționale a Muncii, sunt respectate și transpuse în legislație și în practică. Printre aceste standarde în domeniul muncii se numără, în special, respectarea libertății de asociere, garantarea dreptului la negocieri colective, eliminarea tuturor formelor de muncă forțată sau obligatorie, eliminarea celor mai grave forme de muncă a copiilor, respectarea vârstei minime de încadrare în muncă și nediscriminarea în materie de angajare. 3. Încălcarea standardelor fundamentale în domeniul muncii nu poate fi invocată ca avantaj comparativ legitim sau utilizată în alt mod în acest scop. Aceste standarde nu se utilizează în scopuri protecționiste. Articolul 55 Comerțul durabil cu produse pescărești În vederea promovării gestionării durabile a stocurilor de pește, asocierea poate include o cooperare în ceea ce privește combaterea pescuitului ilegal, nedeclarat și nereglementat, precum și a comerțului aferent. Cooperarea în acest domeniu vizează: (a) promovarea punerii în aplicare a măsurilor de combatere a pescuitului ilegal, nedeclarat și nereglementat, precum și a comerțului aferent în TTPM; (b) facilitarea cooperării dintre TTPM și organizațiile regionale de gestionare a pescuitului, în special în ceea ce privește dezvoltarea și punerea în aplicare eficace a unor sisteme de control și de inspecție, a unor stimulente și a unor măsuri pentru o gestionare eficace pe termen lung a activităților de pescuit și a ecosistemelor marine. Articolul 56 Comerțul durabil cu lemn În cadrul asocierii, cooperarea în domeniul comerțului cu lemn vizează promovarea comerțului cu lemn recoltat în mod legal. O astfel de cooperare poate include un dialog pe tema măsurilor de reglementare, precum și un schimb de informații referitoare la măsurile bazate pe piață sau voluntare, cum ar fi certificarea forestieră sau politicile de achiziții ecologice. Articolul 57 Dezvoltarea durabilă în cadrul comerțului 1. În cadrul asocierii, cooperarea în materie de dezvoltare durabilă poate fi urmărită prin: (a) facilitarea și promovarea comerțului cu bunuri și servicii de mediu și cu bunuri care contribuie la ameliorarea condițiilor sociale în TTPM, precum și a investițiilor în aceste domenii; (b) facilitarea eliminării obstacolelor din calea comerțului sau a investițiilor în ceea ce privește bunurile și serviciile cu o importanță deosebită pentru atenuarea schimbărilor climatice, cum ar fi energia regenerabilă durabilă și produsele și serviciile eficiente din punct de vedere energetic, inclusiv prin adoptarea unor cadre de politică propice pentru mobilizarea celor mai bune tehnici disponibile și prin promovarea unor standarde care răspund nevoilor ecologice și economice și care reduc la minimum obstacolele tehnice în calea comerțului; (c) promovarea unui comerț cu bunuri care să contribuie la crearea unor condiții sociale favorabile și a unor bune practici ecologice, inclusiv bunuri care fac obiectul unor scheme voluntare de asigurare a durabilității, cum ar fi comerțul echitabil și etic, etichetele ecologice și sistemele de certificare a produselor obținute din resurse naturale; (d) promovarea principiilor și a orientărilor la nivel internațional în domeniul responsabilității sociale a întreprinderilor și încurajarea întreprinderilor care funcționează pe teritoriul TTPM să pună în aplicare aceste principii și orientări; (e) schimbul de informații și de cele mai bune practici în domeniul responsabilității sociale a întreprinderilor. 2. Atunci când elaborează și pun în aplicare măsuri de protecție a mediului sau a condițiilor de muncă care pot influența comerțul sau investițiile, Uniunea și TTPM iau în considerare informațiile științifice și tehnice disponibile, precum și standardele, orientările sau recomandările internaționale relevante, inclusiv principiul precauției. 3. Uniunea și TTPM aplică o transparență deplină pentru a elabora, a introduce și a pune în aplicare măsuri de protecție a mediului și a condițiilor de muncă ce afectează comerțul sau investițiile. Capitolul 2 Alte domenii legate de comerț Articolul 58 Plățile curente și circulația capitalurilor 1. Nu se restricționează plățile în monedă liber convertibilă în contul balanței de plăți curente între rezidenții Uniunii și cei ai TTPM. 2. În ceea ce privește tranzacțiile care țin de contul operațiunilor de capital al balanței de plăți, statele membre și autoritățile din TTPM nu impun restricții în materie de liberă circulație a capitalurilor pentru investițiile directe în societăți constituite în conformitate cu legislația statului membru-gazdă, a țării-gazdă sau a teritoriului-gazdă și asigură lichidarea sau repatrierea investițiilor respective și a tuturor profiturilor rezultate din acestea. 3. Uniunea și TTPM au dreptul de a adopta, mutatis mutandis, măsurile prevăzute la articolele 64, 65, 66, 75 și 215 din Tratatul privind funcționarea Uniunii Europene, conform condițiilor prevăzute în acesta. 4. Autoritățile din TTPM, statul membru în cauză sau Uniunea se informează reciproc, fără întârziere, cu privire la astfel de măsuri și prezintă un calendar al eliminării acestora, de îndată ce acest lucru este posibil. Articolul 59 Politicile în domeniul concurenței Ținând seama în mod corespunzător de nivelul diferit de dezvoltare și de necesitățile economice ale TTPM, eliminarea denaturărilor concurenței presupune introducerea unor norme și a unor politici locale, naționale sau regionale, inclusiv controlul și, în anumite condiții, interdicția acordurilor între întreprinderi, a deciziilor asociațiilor de întreprinderi și a practicilor concertate între întreprinderi care au ca obiect sau efect prevenirea, limitarea sau denaturarea concurenței. O astfel de interdicție se referă, de asemenea, la abuzarea, de către una sau mai multe întreprinderi, de o poziție dominantă pe teritoriul Uniunii sau al TTPM. Articolul 60 Protecția drepturilor de proprietate intelectuală 1. Se asigură un nivel corespunzător și eficace de protecție a drepturilor de proprietate intelectuală, inclusiv a mijloacelor de punere în aplicare a acestor drepturi, în concordanță cu cele mai ridicate standarde internaționale, în vederea reducerii, atunci când este cazul, a denaturărilor și a obstacolelor în calea comerțului bilateral. 2. În cadrul asocierii, cooperarea în acest domeniu poate viza elaborarea unor acte cu putere de lege și a unor norme administrative pentru protecția și respectarea drepturilor de proprietate intelectuală, pentru prevenirea abuzului de aceste drepturi de către titularii lor și pentru prevenirea încălcării drepturilor respective de către concurenți, precum și sprijinirea organizațiilor regionale în materie de proprietate intelectuală însărcinate cu aplicar